b"\n_START_ARTICLE_\nZvezdica Zaspanka\n_START_PARAGRAPH_\nZvezdica Zaspanka je pravljica, ki jo je napisal Frane Mil\xc4\x8dinski \xe2\x80\x93 Je\xc5\xbeek.\n_START_SECTION_\nO pravljici\n_START_PARAGRAPH_\nZvezdica Zaspanka je najmlaj\xc5\xa1a zvezda na nebu. Nekega dne zamudi v slu\xc5\xbebo. Za kazen jo Mesec po\xc5\xa1lje na Zemljo. Tega se pa Zaspanka ustra\xc5\xa1i in za\xc4\x8dne jokati.Jok ne pomaga in na koncu pristane na Zemlji, kjer si i\xc5\xa1\xc4\x8de preno\xc4\x8di\xc5\xa1\xc4\x8de. Na nebo se lahko vrne, ko doka\xc5\xbee, da je dovolj pametna. Med iskanjem preno\xc4\x8di\xc5\xa1\xc4\x8da sre\xc4\x8da sladoledarja, \xc4\x8drnca, ki bruha vsak dan in j\xc3\xa9 ogenj ter mese\xc4\x8dnika, ki ji dovoli pogledati botra Meseca, vendar mora zato pla\xc4\x8dati en zlat las. Po mestu se pa potika tudi razbojnik Ceferin, ki izve, da ima deklica zlate lase, zato ji ponudi preno\xc4\x8di\xc5\xa1\xc4\x8de z namenom, da ji bo med spanjem ostrigel zlate lase in tako hitro obogatel. Zaspanka ga pred spanjem nau\xc4\x8di pisati besedo LJUBA. Ko groznemu razbojniku Ceferinu, ki se ho\xc4\x8de polastiti bogastva njenih zlatih las, zavoljo njene nedol\xc5\xbene dobrote pri\xc4\x8dne biti srce namesto kamna, jo komet Repatec odpelje nazaj na nebo._NEWLINE_Nauk zgodbe je, da z dobroto, \xc4\x8disto mislijo in ljubeznijo lahko premagamo zlo. Pravljica je primerna za otroke vseh starosti, saj je njeno sporo\xc4\x8dilo univerzalno. Zvezdica Zaspanka je prva slovenska radijska igra za otroke. Delo ostaja ena najuspe\xc5\xa1nej\xc5\xa1ih slovenskih pravljic ter radijskih in lutkovnih iger za otroke.\n_START_SECTION_\nPredstavitev literarnega lika\n_START_PARAGRAPH_\nZvezdica Zaspanka je glavni lik istoimenske pravljice. Je zvezda na nebu, ki povzro\xc4\x8da zmedo na Zemlji, ker zamuja v slu\xc5\xbebo zvezdice, kjer je glavna naloga uspavati otroke, voditi mornarje po morju in pomagati pesniku najti pravilne rime. Je skoraj najmlaj\xc5\xa1a zvezda na nebu in ima dolge zlate lase in je stara komaj tri milijone let. Je zelo domi\xc5\xa1ljava, saj pogosto sanja o tem kako raste in raste in na koncu je ve\xc4\x8dja kot sama zvezda Severnica ter da vsi ljudje po njej ravnajo svojo pot. Pogosto zaspi in zamudi v slu\xc5\xbebo, zato jo kli\xc4\x8dejo Zaspanka. Je zelo neodgovorna in raztresena, zato jo doleti kazen, ki jo izu\xc4\x8di, da se v slu\xc5\xbebo ne prihaja prepozno, saj to povzro\xc4\x8da velike posledice.\n_START_SECTION_\nUmestitev lika\n_START_PARAGRAPH_\nZvezdica Zaspanka nastopa skozi celotno pravljico. Na za\xc4\x8detku se pojavlja bolj posredno, kot krivec, da je na Zemlji zmeda \xe2\x80\x93 otroci jokajo, mornarji ne najdejo poti, pesnik pa ne rime na besedo\xc2\xa0\xc2\xbblonec\xc2\xab. Ko se kon\xc4\x8dno prika\xc5\xbee na svojem mestu jo pri\xc4\x8daka boter Mesec, ki jo najprej okrega, potem pa ji 'nalo\xc5\xbei' vzgojno kazen po\xc5\xa1lje na planet Zemljo za tri dni. Zvezdica Zaspanka je zelo \xc5\xbealostna ker mora oditi in se lo\xc4\x8diti od sestric zvezdic in botra Meseca. Ko jo komet Repatec pripelje na Zemljo, se zvezdica Zaspanka znajde sama med neznanimi ljudmi. Pot jo vodi \xc4\x8dez semenj, ki poteka ravno takrat in jo pripelje do gospoda, ki za dva solda ponuja mo\xc5\xbenost, da skozi daljnogled sveta vidi Mesec \xc4\x8disto od blizu. Ker si zvezdica Zaspanka to zelo \xc5\xbeeli, denarja pa nima, mu dovoli, da ji za pla\xc4\x8dilo odtrga en zlat las. Vse to pa vidi in sli\xc5\xa1i razbojnik Ceferin, ki se odlo\xc4\x8di, da bo Zvezdico Zaspanko zvabil v svoj brlog, ji odrezal lase in tako obogatel. Ker pa je Zvezdica Zaspanka preve\xc4\x8d zaupljiva, res odide z njim.\n_START_SECTION_\nPrimerjava z drugimi liki\n_START_PARAGRAPH_\nZvezdica Zaspanka, kot neodgovorna, raztresena in domi\xc5\xa1ljava je zelo podobna vsem znani junakinji Piki Nogavi\xc4\x8dki. Obe sta majhni deklici, ki ju obkro\xc5\xbea kar nekaj prijateljev. Vendar pa Pika Nogavi\xc4\x8dka s svojo razigranostjo in nepremi\xc5\xa1ljenimi ravnanji ne povzro\xc4\x8da ve\xc4\x8djih te\xc5\xbeav ljudem okoli sebe, kot Zvezdica Zaspanka. Pri obeh delih mlaj\xc5\xa1i lik nau\xc4\x8di dobre stvari starej\xc5\xa1e like. Obe zgodbi se kon\xc4\x8data sre\xc4\x8dno.\n_START_SECTION_\nDrugi liki v pravljici\n_START_PARAGRAPH_\nBoter Mesec ima kar te\xc5\xbeko slu\xc5\xbebo. Je neke vrste zvezdni pastir, saj vsak ve\xc4\x8der \xc5\xa1teje zvezde. Ker je zvezdica Zaspanka kar naprej zamujala v slu\xc5\xbebo, jo je boter Mesec moral nekako kaznovati. Hotel jo je poslati pometati Rimsko cesto, vendar se je te kazni preve\xc4\x8d razveselila. Tako se je Mesec odlo\xc4\x8dil, da jo bo poslal med pohlepne ljudi na Zemljo, ker meni, da mora biti kazen vzgojna in \xc4\x8de se kazni vesli\xc5\xa1, to ni._NEWLINE_Komet Repatec je nekak\xc5\xa1en kurir in hitri po\xc5\xa1tar. On je tisti, ki je Zaspanko peljal na Zemljo in jo \xc5\xa1el iskat, ko jo je Mesec preve\xc4\x8d pogre\xc5\xa1al."